**Informatīvais ziņojums**

**“Latvijas nostāja Eiropas Savienības neformālajā Transporta ministru video formāta padomē 2020. gada 8. decembrī”**

2020. gada 8. decembrī notiks Eiropas Savienības (turpmāk – ES) neformālā Transporta, telekomunikāciju un enerģētikas ministru padomes sanāksme (turpmāk – sanāksme), kuras darba kārtības pamatdaļā ir ietverti šādi Satiksmes ministrijas kompetencē esoši jautājumi:

1. **Priekšlikums Eiropas Parlamenta un Padomes direktīvai, ar ko groza Direktīvu 1999/62/EK par dažu infrastruktūru lietošanas maksas noteikšanu smagajiem kravas transportlīdzekļiem**  *(politikas debates)*

2017. gada 31.maijā Eiropas Komisija (turpmāk – Komisija) nāca klajā ar t.s. Mobilitātes pakotni, kas sastāv no 2 daļām - autotransporta sociālā bloka un kravu autopārvadājumu tirgus darbību regulējošie tiesību aktu projektiem un ceļu maksas tiesību aktu projektiem.

Ceļu maksu priekšlikumi ietver *Grozījumus Direktīvā 1999/62/EK par dažu infrastruktūru lietošanas maksas noteikšanu smagajiem kravas transportlīdzekļiem*, kas paredz principus "piesārņotājs maksā" un "lietotājs maksā" plašāku piemērošanu, kā arī paplašināt direktīvas piemērošanas tvērumu, iekļaujot tajā autobusus, vieglos kravas automobiļus un pasažieru automobiļus, radīt autoceļu nodevu ieņēmumu izmantošanas caurskatāmību, kā arī sniegt informāciju par infrastruktūras kvalitāti u.c. prasības.

Diemžēl COVID-19 krīze lika mainīt Vācijas Prezidentūrai plānus, kas tai bija par šo priekšlikumu, t.i. vispārējo pieeju decembra Transporta ministru padomē. Līdz ar to ministru padomē ir plānotas politikas debates par Vācijas Prezidentūras sagatavotajiem jautājumiem, ar mērķi sasniegt ambiciozu priekšlikumu un vienošanos Padomē, kas jau būs nākamās Prezidentūras – Portugāles uzdevums. Diskusiju jautājumi nav pieejami.

**Latvija diskusijās balstīsies uz nacionālajām pozīcijām, kas apstiprinātās par šo Direktīvas projektu un Latvijai joprojām ir būtiski, lai dalībvalstīm kā ceļa maksas veidu tiktu saglabāta iespēja izvēlēties laika vai attāluma vinjeti.**

1. **Grozītais priekšlikums Eiropas Parlamenta un Padomes regulai par Eiropas vienotās gaisa telpas īstenošanu (pārstrādāta redakcija) un Priekšlikums Eiropas Parlamenta un Padomes regulai par grozījumiem regulā (ES) 2018/1139 par Eiropas Aviācijas drošības aģentūras kapacitāti pildīt Vienoto Eiropas debesu Darbības izvērtēšanas iestādes pienākumus** *(politikas debates)*

Eiropas vienotās gaisa telpas (SES) iniciatīvas mērķis ir bijis uzlabot Eiropas gaisa telpas pārvaldības vispārējo efektivitāti. Ir tikušas izstrādātas un pieņemtas divas visaptverošas tiesību aktu paketes – “SES I” un “SES II”. Kopš 2004.gada turpinās Komisijas un dalībvalstu darbs, lai radikāli uzlabotu situāciju, panākot Eiropas gaisa satiksmes vadības sistēmas optimizāciju, proti, racionalizējot maršrutu tīklu, samazinot pakalpojumu saņēmēju izmaksas, palielinot kapacitāti, mazinot sastrēgumus. Pieredze, kas kopš 2004.gada gūta ar SES I un kopš 2009.gada ar SES II, liecina, ka SES principi un vispārējā virzība ir derīga un būtu jāsaglabā. Tomēr gaisa satiksmes pārvaldības (ATM) izmaksas joprojām ir augstas, savukārt kapacitāte ir nepietiekama, saglabājas negatīvais iespaids uz vidi un pieaug lidojumu kavējumu kopējais apjoms. Komisijas risinājums, kas noteica obligātu dalībvalstu iesaisti tā saucamo funkcionālo gaisa telpas bloku (FAB) izveidē, lai mazinātu kopējās Eiropas gaisa telpas fragmentāciju, savu mērķi kopumā nav sasniedzis, bet gan izsaucis izmaksu papildu palielināšanos. Šī situācija liecina par joprojām pastāvošo ATM nepietiekošo efektivitāti, kas rada pārslogotību pat normālos apstākļos. Ir skaidrs, ka mērķi, kas noteikti pirmoreiz izveidojot SES, nav pilnībā sasniegti paredzētajā termiņā.

2019. gadā transporta ministri diskutēja par veicamajiem pasākumiem gaisa telpas efektivizācijā, ņemot vērā problēmas gaisa telpā, kā piemēram gaisa satiksmes kustības sastrēgumi, savukārt Komisija pa šo laiku veica izpēti un nāca klajā ar jaunu piedāvājumu. Ir jāņem vērā, ka tajā nav ņemta vērā situācija, kas radusies aviācijas nozarē COVID-19 pandēmija ir novedusi aviācijas nozari, līdz ar to šis faktors ir jāņem vērā strādājot pie nākotnes regulējuma.

Šī gada 22. septembrī publiskotā SES pakotnes pārstrādātās redakcija sastāv no diviem Regulas projektiem. Viens paredz atrast jaunus līdzekļus ATM vispārējās efektivitātes palielināšanai. Starp tādiem jāmin aeronavigācijas pakalpojumu sadalīšana tādā veidā, ka tiek funkcionāli nodalīti gaisa satiksmes pakalpojumi, kas tiek sniegti maršrutā un visi pārējie pakalpojumi, proti tehniskie pakalpojumi, aeronavigācijas informācijas nodrošināšana, meteoroloģiskas informācijas sniegšana un arī lidojumu vadīšana lidlauka zonā pirms nosēšanās un pēc pacelšanās. Savukārt otri grozījumi paredz izveidot pastāvīgu Darbības izvērtēšanas iestādes funkciju Eiropas Aviācijas drošības aģentūras ietvarā.

Regulas projekti tika preznetēti Padomes Aviācijas darba grupā un vairāku darba grupu laikā tika pirmo reizi izskatīts viss apjomīgais Komisijas piedāvājums, kurās dalībvalstis sniedza savus sākotnējos redzējumus. Galvenie diskusiju jautājumi bija par nacionālajām uzraudzības iestādēm un ekonomisko sertifikāciju, tīkla pārvaldnieku, maksas sistēmu u.c. jautājumiem. No pirmajām preznetācijām ir secināts, ka ir nepieciešamas ES transporta ministru diskusijas, kas dotu mandātu nākamajai Prezidentūrai- Portugālei – rast vienošanos.

Sanāksmē ir plānotas ministru diskusijas par diviem Vācijas Prezidentūras sagatavotajiem jautājumiem – 1) kādi elementi Komisijas piedāvājumā ir piemērotākie, lai uzlabotu gaisa satiksmes pārvaldību, lai veicinātu digitalizāciju un sniegtu ieguldījumus Zaļā kursa mērķu sasniegšanā un 2) kuri elementi ir paši būtiskākie, kā arī kādi mehānismi ir nepieciešami, lai nodrošinātu dalībvalstu suverenitāti pār savu gaisa telpu un pienākumus, kas izriet no Čikāgas konvencijas.

**Diskusijās Latvija uzsvērs**, ka būtisku gaisa satiksmes vadības sistēmas efektivitātes paaugstināšanai vispirms ir svarīgi nodrošināt tādu tiesību un operacionālo sistēmu, lai pārvadātājiem optimizējot aeronavigācijas izmaksas nebūtu izdevīgi (kā tas ir pašreizējā situācijā) lidot pa garākiem maršrutiem, jo tas var būt lētāk, kaut arī rada lielāku kaitējumu videi, samazina gaisa satiksmes vadības sistēmas kapacitāti un paildzina lidojumus. Latvijai vēlams risinājums būtu vienota vienības maksa par sniegto aeronavigācijas pakalpojuma vienību visā Eiropas Savienības gaisa telpā, kas varētu būt mērķis uz ko tiekties.

Vienlaikus jāuzsver, ka SES koncepcija ir pretrunā ar ES ietvaros atzīto valsts pilnīgu suverenitāti pār savu gaisa telpu un ar to atbildību, kas izriet no Čikāgas konvencijas. Lai tuvotos izvirzīto mērķu sasniegšanai, katrai valstij ir būtiski jāoptimizē tieši savi ieguldījumi kopējā sistēmā, pirmām kārtām radikāli pārskatot un samazinot sistēmas funkcionēšanas izmaksas, pārskatot investīciju infrastruktūrā pamatojumu, optimizējot savas gaisa telpas struktūru, un tās savietojamību ar kopējo maršrutu tīklu kā arī uzlabojot sadarbību ar militāro sektoru.

Tāpat Ministru padomē sadaļā “Cita informācija” ir iekļauti sekojoši informatīvie jautājumi:

1. Padomes secinājumi par Jaunas mobilitātes pieeju *(informācija no Vācijas Prezidentūras)*
2. Pašreizējie dzelzceļa transporta sektora priekšlikumi *(informācija no Vācijas prezidentūras par pašreizējo stāvokli)*
3. Ieguldījums Eiropas dzelzceļa tīkla pagarināšanā *(informācija no Luksemburgas delegācijas)*
4. COVID-19 ietekme uz aviācijas pasažieru tiesībām *(informācija no Vācijas Prezidentūras)*
5. Apkalpes maiņa jūras transporta sektorā *(informācija no Eiropas Komisijas)*
6. Ceļā uz sociāli atbildīgu savienojamību *(informācija no Austrijas delegācijas)*
7. Ceturtā Augsta līmeņa sanāksme par savienotu un automatizētu braukšanu (Helsinki, 2020. gada 7. oktobris) *(informācija no Somijas delegācijas)*
8. Portugāles Prezidentūras darba programmas pārskats *(informācija no Portugāles delegācijas)*

Delegācijas vadītājs būs satiksmes ministrs Tālis Linkaits.

Iesniedzējs: Satiksmes ministrs T. Linkaits

Vīzē: Valsts sekretāre I. Stepanova

Elīna Šimiņa-Neverovska

Tel.67028254

elina.simina@sam.gov.lv